Is-Surġent tal-Pulizija Matthew Cachia stazzjonat fit-taqsima tat-traffiku xehed fil-Qorti li huwa kien qiegħed fit-Triq il-Kbira il-Ħamrun meta nnotta karozza ħierġa minn Triq San Tumas li kellha ħġieġ bit-“tinted glass”. Qal kif huwa beda jsegwi lill-karozza u waqqfu quddiem Daniel’s u iktar tard quddiem Baba Ganoush. Cachia qal li huwa daħħal idu fil-karozza u tefa’ l-karozza, u wara l-akkużat sfida lill-Pulizija, billi qal li ‘kuġinuh ma ddejjaqx itajjar wieħed u hu mhux se jiddejjaq itajjar tnejn’. Is-surġent qal lill-Qorti li kien hawn li ppanikja ftit. Fl-aħħar imma kkonvinċew lill-akkużat joħroġ mill-karozza filwaqt li żamm f’idu ċ-ċavetta tal-karozza. Spjega li kien hemm bżonn l-assistenza tal-RIU u iktar pulizija biex iż-żagħżugħ spiċċa arrestat. Dan ħareġ meta bdiet il-kumpilazzjoni ta’ Justin James Grima ta’ 24 sena minn Ħal-Tarxien li jinsab mixli bi 12-il akkuża, li fil-21 ta’ April li għadda, fosthom li pprova jsuq għal fuq mutur tal-Pulizija, b’attentat ta’ ferita gravi u feriti ħfief u li rrifjuta l-arrest u li jikkopera mal-Pulizija. Is-Surġent qal quddiem il-Maġistrat Monica Vella li l-passiġġieri ma kienux libsin puliti, iżda ħwejjeġ ta’ ġewwa. Il-Prosekuzzjoni staqsiet jekk jiftakarx li qalu xi kliem x’ħin għamel il-U turn iżda mhux għal fuq it-triq prinċipali, bis-Surġent iwieġeb li l-akkużat qal li mhux se jmur warajhom. Huwa sostna wkoll li x-xufier ma bediex jikkopera u beża’ li s-sitwazzjoni tista’ teskala. Il-Prosekuzzjoni saqsiet x’inhi l-proċedura meta jkollok persuna li mhux tikkopera u li tkun fil-karozza. Is-Surġent qal li f’każijiet bħal dawn jgħidu lill-persuna titfi l-karozza filwaqt li l-Pulizija quddiem il-karozza tersaq minn quddiemha. Is-Surġent assistit minn kuntistabbli spjega li l-liċenzja ma kinitx tidher fuq il-karozza minħabba t-“tinted”, iżda huwa kien laħaq ċempel u kien infurmat li kellu kollox imħallas.L-akkużat u l-passiġġieri kienu mingħajr “safety belt” skont is-Surġent. Jgħid li dan rah meta l-akkużat niżżel it-tieqa u mhux mill-windscreen. Ix-xhud kompla jgħid li l-akkużat kien qed isuq normali sakemm waqqfu, spjega li kien wara li qalu li mhux ġej warajh ma saqx normali u li jikkunsidra s-sewqan għal fuq il-mutur bħala wieħed negliġenti. Kien ukoll aggressiv u li minħabba l-kommossjoni li nqalat ħarġu n-nies barra b’uħud minnhom jiffilmjaw l-inċident u poġġewhom fuq l-internet. Qal ukoll li l-akkużat qallu li kellu jieħu lill-persuna minorenni ċ-Ċentru tas-Saħħa. Waqt li qed jagħmel U turn huwa kien qiegħed fuq il-mowbajl ma’ xi ħadd, l-akkużat qal lis-surġent li “int kiesaħ u tort tiegħek li ġara dan kollu” Il-mutur kien wieqaf madwar 1.5m quddiem il-vettura bis-surġent jgħid li ż-żagħżugħ waqaf meta laqat il-mutur. Is-Surġent qal li fil-vettura kien hemm mara li jista’ jkun li kienet libsa l-piġama b’tifla ta’ mhux iktar minn tliet snin fuqha. Jgħid li huwa qal lill-akkużat biex  ”isuq warajja għal garaxx tal-pulizija minħabba t-tinted”. Is-surġent tenna li f’każ ta’ tinted wieħed jittieħed il-garaxx jingħata ċittazzjoni u jneħħih u jibqa’ sejjer. Kompla jgħid li ma ħasibx li s-sitwazzjoni kienet se teskala hekk. Is-surġent fil-kontro-eżami qal li sa ċertu punt obda l-ordinijiet sakemm niżżel il-persuni fil-kantuniera. Spjega li meta l-akkużat qalu li kien sejjer iċ-ċentru tas-saħħa ma kellu l-ħadd miegħu. Xhud ieħor kien l-Ispettur Matthew Galea, fejn qal li huwa kien infurmat fl-20 ta’ April li persuna hedded lill-pulizija tat-traffiku u saq għal fuq il-mutur tal-istess pulizija quddiem stabbilment tal-ikel fil-Ħamrun. L-Ispettur qal li uffiċjal tal-Pulizija elleva filmati mill-kamera tas-sigurtà minn stabbilment viċin fil-ħin li seħħ il-każ. Tenna li ż-żagħżugħ kien qed jaġixxi b’mod suspettuż u spjega li dan kien qed jistaħba wara ċ-ċint tat-toilet u rawh ukoll issabbat rasu fil-lock up. Huwa ttieħed il-klinika tal-Furjana fejn it-tabiba qalet li r-raġel għandu jibqa’ taħt superviżjoni kontinwa. Huwa reġa’ ttieħed l-isptar Mater Dei wara li qala’ kommossjoni.L-Ispettur Galea spjega li dakinhar li seħħ il-każ passiġġiera kien hemm miegħu mara u tifla li niżlu mill-vettura. Skont l-Ispettur iż-żagħżugħ qal li ma jafx kif spiċċa l-“lock up” mill-Ħamrun. L-Ispettur Galea ppreżenta kopji tas-sentenzi preċendenti li huma deċiżi fil-konfront tal-akkużat. Fil-kontro-eżami l-avukat Franco Debono staqsa jekk mill-investigazzjonijiet li saru irriżultax li kien hemm persuna bid-deni li kienet sejra klinika. L-Ispettur iwieġeb li dan ma ħariġx fl-interrogatorju li sar. Debono kompla ssaqsi jekk irriżultax il-każ kollu nqala’ minħabba li kien hemm passiġġiera bil-piġama u li kellha d-deni.  Għall-akkużat deheru l-avukati Franco Debono u Amadeus Cachia. Il-Prosekuzzjoni tmexxiet mill-Ispettur Pierre Guido Saliba u l-Ispettur Matthew Galea.